«Mussar in’ idilla»
Bsuech in: Fin ils 20 d'avust è la televisiun svizra en visita en Surselva. 
Tschintg lieus vegnan preschentads.

Da Flurin Andry (anr)

Mariano Tschuor, il moderatur da l'emissiun da stad «Bsuech in...» da la televisiun svizra tudestga preschenta fin als 20 d' avust, mintga saira da las 18.25 a las 19.10, tschintg lieus da la Surselva: Lumbrein, Val S. Pieder, Surrein, Breil e venderdi Glion, l'emprima citad al Rain. Las emissiuns vegnan realisadas en collavuraziun cun il Radio rumantsch.
L'emissiun «Bsuech in...» exista gia dapi otg onns. Ella vegn mussada durant las duas davosas emnas d'avust. La finamira da tala è da dar als aspectaturs in'impressiun da la vischnanca u da la regiun, la quala vegn preschentada. Il moderatur vegn en quel vitg, splunta e dumonda ospitalitad dad ina persuna che mussa ad el las bellezzas e las particularitads dal lieu. Ultra da quai provan il moderatur e ses assistents da chattar glieud che chanta e fa musica da la regiun. «A la fin da quellas 45 minutas duess avair survegnì l'aspectatur in maletg spontan da quella vischnanca», di Mariano Tschuor, «el po pensar, aha, uschia vesa ora a Breil, Val u Glion.» Il moderatur declera ch'i vegn mussada mo la bella vart dals lieus, «l'idilla da la carta postala, senza ch'ins va a fund, en la profunditad.» Tenor Mariano Tschuor nun ha «Bsuech in...» la funcziun d'ina emissiun sco Rundschau u Kassensturz, «nus lain divertir e betg esser in magazin politic.» 
E Glindesdi, als 16 avust ha preschentà Curdin Casaulta la vischnanca da Lumbrein en la Val Lumnezia. Da l'abitadi preistoric Crestaulta e da l'istorgia da la val ha quintà Robert Capeder. La musica per ils giasts ha fatg il Chor viril da la Lumnezia, il chor da scola e la musica da Lumbrein. Er da la partida durant tut l'emna è la furmaziun da brass «Cerchel musical dalla Surselva». 
Val S. Pieder è in'enclava en il territori rumantsch. Qua vegn discurrì il dialect tudestg dals Gualsers. La relaziun tranter las differentas linguas è vegnida tematisada mardi saira. Ins ha preschentà il bogn da l'architect Peter Zumthor e Marie Louise Werth ha chantà ina nova versiun da «Buna notg dorma bein». 
E mesemna van ins a Surrein, la fracziun da Sumvitg. Il giuven inschigner Walter Deplazes preschenta ses vitg. Il duo Alexi e Marcus dat in pitschen concert.
A Breil dat il directur da la Pro Helvetia, Bernard Cathomas, e gievgia ina survista da la lingua e la cultura dals Rumantschs. La musica fan ils Furbazs, l'emprima gruppa rumantscha che s'ha participada al Concours Eurovision de la chanson. 
Per finir fan ins ina visita a Glion, l'emprima citad al Rain. Qua vegn quintà surtut da l'istorgia da la citad e preschentà il museum regiunal. Ensemen cun ils Fragliuns Scherrer ed'il Cerchel musical concerteschan il Chor viril ed il chor maschadà da la Surselva sco er la furmaziun Cant Itu-landa Glion.  

FATGS PERSUNALS
Il moderatur Mariano Tschuor è nat e creschì si en Surselva. El è maridà ed ha trais uffants. La famiglia abitescha a Laax ed a Turitg. Pli baud lavurava el tar il Radio rumantsch, sco redactur e manader da program. Dapi l'onn 1990 è el tar la televisiun sf drs. Ils emprims dus onns era el correspundent da l'infurmaziun en il Grischun. Dal 1992 ha el surpiglia il ressort «Land und Leute». Mariano Tschuor è manader da redacziun, quai vul dir ch'el è responsabel per las emissiuns sur da las tradiziuns popularas. 
L'onn passà ha el gì la reschia dal gieu liber «Anatevka». E novs projects? «Questa giada vuless jau far insatge che jau hai scrit mamez. I sa tracta da scenas dal millenni passà, 'istorgias d'in tschientaner' che nus represchentain il december e schaner a Laax.»